EFF skenk R1 miljoen vir Marikana-fondsOnrus in Marikana, Augustus 2012 Die Ekonomiese Vryheidsvegters (EFF) sal R1 miljoen vir die Marikana-slagting-Amcu-trustfonds skenk, het die leier van die party, Julius Malema, Dinsdag gesê. Jeff Mphahlele, algemene sekretaris van die vakbond Amcu, het die trustfonds tydens die vierde herdenking van die Marikana-slagting, bekend gestel. Die geld sal aangewend word om die families van 34 mynwerkers, wat in 2012 in Marikana dood is, te ondersteun. Die trustfonds sal onder andere gebruik word om huise te bou vir die families. Die Association of Mineworkers and Construction Union (Amcu) het onderneem om R2 miljoen aan die fonds te skenk. Altesaam 34 mynwerkers is op 16 Augustus 2012 deur polisiebeamptes doodgeskiet tydens ŉ gewelddadige staking by die Lonmin-myn in Marikana naby Rustenburg in Noordwes. Tien ander persone, waaronder twee Lonmin-veiligheidswagte en twee polisiebeamptes, is die week vantevore tydens die staking dood. Malema het vroeër gesê “Jesus het in Rustenburg gearriveer” en die Madibeng-munisipaliteit sal nooit weer aan die ANC behoort nie. Lees alle vorige berigte oor Marikana op Maroela Media.